लुधियाना। पक्खोवाल रोड स्थित बी-7 चौक में ट्रक की टक्कर से मरने वाली स्मृति गुप्ता और रितिका अरोड़ा के परिवार और स्टूडेंट्स ने शांतिपूर्ण तरीके से कैंडल मार्च निकाला। उनकी मांग थी कि ट्रक ड्राइवर पर दर्ज हुए मामले की धाराएं बदली जाएं। मार्च में स्मृति और रितिका के परिवार, खालसा कॉलेज फॉर वुमेन, बीसीएम और आरएस मॉडल हाई स्कूल के स्टूडेंट्स शामिल हुए।
कैंडल मार्च का शास्त्री नगर स्थित गुरु तेग बहादुर अस्पताल से शुरू होकर इश्मीत चौक, कृष्णा मंदिर से होते हुए गुरुद्वारा शहीद बाबा दीप सिंह जी के पास समापन हुआ। मौके पर पहुंचे थाना सदर के एसएचओ अमनदीप सिंह ने लड़कियों के परिवार वालों को धाराएं बदलने का आश्वासन दिया। इस दौरान घरवालों ने बताया कि पुलिस ने ट्रक ड्राइवर के खिलाफ वे धारा लगाई हैं जिनसे उसकी मौके पर ही जमानत हो जाएगी। इसके चलते उन्होंने धाराएं बदलने की मांग की है। उनका आरोप है कि बी-7 चौक में ट्रैफिक पुलिस के मुलाजिम नहीं खड़े होते। इसके चलते आए दिन वहां पर एक्सीडेंट हो जाते हैं। इस कारण कई लोग अपनी जान भी गंवा चुके हैं। इस मौके पर खेद सिंह, सार्थक, राधिका, छवि, गोपाल और अन्य लोग मौजूद थे।
hin_Deva hin_Deva